Dis interessant om te lees hoe Jesus mense soms vermy het. Dikwels stuur Hy die skare weg en spandeer eerder tyd met God. Sy prioriteite was duidelik agtermekaar! Dalk moet ons ons eie prioriteite ook weer duidelik uitspel. Neem tyd en skryf dit neer soos jy wil, maar die volgende is voorbeelde: God kom bo alles, mense kom bo dinge (en bo geld), jou gesin kom bo jou werk (in die finale instansie), jou werk kom bo jou plesier. Vir my kom die egte ook bo die kunsmatige, die natuurlike bo die gefabriseerde, die eenvoudige bo die ingewikkelde – en so aan. As ons nie weet wat ons prioriteite is nie, sal ons vir niks “nee” kan sê nie – ons sal vir alles “ja” sê! As ons egter alles vir almal probeer wees, is ons uiteindelik niks vir niemand nie. Ons kan nie alles doen nie – ons moet kies wat ons doen in lyn met ons prioriteite – en ons moet ons prioriteite uit God se Woord aflei!